Frank Arnesen

Frank Arnesen (født 30. september 1956 i København) er en tidligere dansk professionel fodboldspiller. Han spillede 52 A-landskampe for Danmarks fodboldlandshold og scorede 14 mål. Hans tempospil, teknik og skudstyrke gjorde ham til en af Danmarks mest populære spillere. Efter sin spillerkarriere har han bl.a. været sportsdirektør i flere europæiske klubber.

Sammen med ungdomsvennen og klubkammeraten Søren Lerby blev han optaget i Dansk Boldspil-Unions Fodboldens Hall of Fame i 2013. Allerede i 2009 var de to spillere dog indirekte blevet optaget som en del af det kollektive "dynamit-hold" fra 1980'erne.

Spillestil 

Frank Arnesen havde en dynamisk og udfordrende spillestil med højt tempo og stor skudstyrke. Det skaffede ham en stor folkelig popularitet bl.a. på det danske landshold, men den frygtløse og hurtige stil var også risikabel. Den indebar mange skader og forkortede til sidst hans karriere.

Klubkarriere 

Frank Arnesen startede sin klubkarriere i Fremad Amager, som han som 17-årig hjalp til at avancere til Danmarks bedste fodboldrække.I næste sæson blev han opdaget af Ajax Amsterdam, som hentede ham og Søren Lerby til Holland i 1975. Her blev han anfører og spillede i alt seks sæsoner for klubben, med hvilken han blev hollandsk mester tre gange. Han blev 1979 kåret som årets spiller i Holland. Siden spillede han i en række andre store europæiske klubber. I 1988 vandt han Europacuppen for mesterhold med PSV Eindhoven.

Klubber 

 Fremad Amager 1974-1975
 Ajax Amsterdam 1975-1981
 Valencia CF 1981-1983
 RSC Anderlecht 1983-1985
 PSV Eindhoven 1985-1988

Landsholdskarriere 
Arnesen var en af de store profiler på Sepp Pionteks "dynamit-hold" fra midten af firserne, der gjorde en god figur ved bl.a. EM i fodbold 1984 og VM i fodbold 1986.

Arnesen blev dansk topscorer med 3 mål ved EM i 1984. Ved VM i 1986 blev han i den sidste puljekamp udvist efter to advarsler, først for et angiveligt forsøg på at 'filme' sig til straffespark, siden for en hævnakt mod Vesttysklands libero Lothar Matthäus.

Managerkarriere 
Efter den aktive karrieres afslutning blev Arnesen assistenttræner for den legendariske Bobby Robson i PSV Eindhoven. Han fortsatte som sportsdirektør i klubben og var med til at opdage og udvikle talenter som Ronaldo, Romario og Ruud van Nistelrooy. Han blev 2005 kåret som verdens bedste sportschef. Senere blev han sportsdirektør i Premier League klubben Tottenham Hotspur. Opholdet i Tottenham fik en brat ende, da det rygtedes, at Arnesen under hånden forhandlede med Chelsea F.C. om at overtage posten som talentchef. Arnesen blev bl.a. fotograferet på klub-ejer Roman Abramovich' lystyacht.

Kort efter skrev Arnesen kontrakt med Chelsea som talentchef i klubben. Den 12. juli 2009 blev han forfremmet til sportsdirektør i Chelsea FC, hvor han for fremtiden skulle have et større ansvar. Arnesen skulle blandt andet administrere mange af holdets transfers, der vedrører førsteholdet. November 2010 sagde han stillingen op med virkning fra sommeren 2011.

20. februar 2011 blev Frank Arnesen præsenteret som sportchef for det tyske bundesligahold Hamburger SV. Kontrakten løb fra 1. juli 2011 til 30. juni 2014. Han blev dog fyret i 2013 og har siden været sportsdirektør i Metalist Kharkiv (2014) og PAOK F.C. (2015-2016). 2018-2019 var han ansat som teknisk direktør i Anderlecht.

Kilder

Litteratur 
 Jens Andersen: "Frankie Boy – En biografi om Frank Arnesen", People's Press, 2008.

Eksterne henvisninger 

Personer fra København
Fodboldspillere fra Fremad Amager
Fodboldspillere fra AFC Ajax
Fodboldspillere fra Valencia CF
Fodboldspillere fra RSC Anderlecht
Fodboldspillere fra PSV Eindhoven
Fodboldlandsholdsspillere fra Danmark
Hamburger SV
Personer i Kraks Blå Bog
Deltagere ved det europæiske mesterskab i fodbold 1984
Deltagere ved verdensmesterskabet i fodbold 1986